Johan Diederich Behrens
Store norske leksikon,Kunst og estetikk,Musikk,Klassisk musikk,Norske dirigenter
Johan Diederich Behrens var en norsk kordirigent og sangpedagog. Han gjorde et viktig arbeid for sang- og korkulturen i Norge.
Karriere Behrens var født og oppvokst i Bergen, men virket i Christiania hele sitt yrkesliv. Her stiftet han i 1845 Den norske Studentersangforening, som var det første fast organiserte, offentlige kor i Norge. Med sin første faste dirigent Halfdan Kjerulf hadde koret sin første opptreden i Henrik Wergelands begravelse 17. juli 1845. Behrens gjenopprettet i 1847 Handelsstandens sangforening og i 1848 Håndverkersangforeningen, begge grunnlagt i 1845 av Johan Gottfried Conradi. Etter det nordiske studentermøtet i Uppsala i 1875 stiftet han mannskoret Johaniterne, et elitekor inspirert av svensk kortradisjon. Behrens var sanglærer ved Christiania Kathedralskole fra 1846 til sin død, virket som sanglærer ved flere andre skoler og ledet sommerkurser for folkeskolens lærere på forskjellige steder i landet. For å utbre repertoaret arbeidet Behrens med å gi det et nasjonal preg. Han oversatte utenlandske tekster og forfattet en rekke tekster på norsk til importerte melodier. Behrens’ utgaver av mannskorsanger fikk stor betydning, særlig Samling af flerstemmige mandssange, 1845–1882, og skriftet Om den lutherske salmesang og dens gjenindførelse i den norske kirke, 1858, som ble innledningen til den langvarige «salmesangstrid». Les mer i Store norske leksikon Johan Diederich Behrens i Norsk biografisk leksikon Litteratur Halvorsen, J.B.: Mindeblade over Joh. D. Behrens, 1890, Finn boken  Holter, Stig Wernø: "Fra 'Raketsang' til belivet koral" i Norsk kirkemusikk 51 (1998), nr. 3, 5-17; nr. 4, 5-20; nr. 5, 5-17 Kydland, Anne Jorunn: Sangen har lysning : studentersang i Norge på 1800-tallet, 1995, isbn 82-560-0828-8, Finn boken